ΨΗΦΙΣΜΑ ΤΟΥ ΣΥΜΒΟΥΛΙΟΥ της 9ης Δεκεμβρίου 1996 για την πλήρη αξιοποίηση των δυνατοτήτων των μικρομεσαίων επιχειρήσεων, συμπεριλαμβανομένων των μικροεπιχειρήσεων και της βιοτεχνίας, μέσω μιας ολοκληρωμένης προσέγγισης για τη βελτίωση του επιχειρηματικού περιβάλλοντος και την προώθηση μέτρων στήριξης της επιχειρηματικής δραστηριότητας (97/C 18/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

- την ανακοίνωση της Επιτροπής, της 3ης Ιουνίου 1994, με τίτλο «Ολοκληρωμένο πρόγραμμα υπέρ των ΜΜΕ και της βιοτεχνίας» και το ψήφισμα του Συμβουλίου, της 10ης Οκτωβρίου 1994, για την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων, σε μια ανταγωνιστική οικονομία (1),

- την απόφαση 93/379/ΕΟΚ του Συμβουλίου, της 14ης Ιουνίου 1993, σχετικά με πολυετές πρόγραμμα κοινοτικών δράσεων για την περαιτέρω ενίσχυση των τομέων προτεραιότητας και την εξασφάλιση της συνέχειας και παγίωσης της πολιτικής υπέρ των επιχειρήσεων, ιδίως των μικρομεσαίων στην Κοινότητα (2) και την απόφαση του Συμβουλίου 97/15/ΕΚ για τη θέσπιση τρίτου πολυετούς προγράμματος για τις μικρομεσαίες επιχειρήσεις στην Ευρωπαϊκή Ένωση (1997-2000) (3),

- το ψήφισμα του Συμβουλίου, της 22ας Νοεμβρίου 1993, για την ενίσχυση της ανταγωνιστικότητας των επιχειρήσεων, ιδίως των μικρομεσαίων επιχειρήσεων και της βιοτεχνίας, και την ανάπτυξη της απασχόλησης (4),

- την ανακοίνωση της Επιτροπής, της 26ης Οκτωβρίου 1994, η οποία τόνιζε την ανάγκη ειδικής κοινοτικής πρωτοβουλίας που θα λαμβάνει υπόψη τα ιδιαίτερα χαρακτηριστικά των μικρομεσαίων επιχειρήσεων και της βιοτεχνίας,

- τα συμπεράσματα του Συμβουλίου, της 6ης και 7ης Νοεμβρίου 1995, για την ανταγωνιστικότητα της βιομηχανίας και τις υπηρεσίες που παρέχονται στις επιχειρήσεις,

- το ψήφισμα του Συμβουλίου, της 27ης Νοεμβρίου 1995, για τις μικρομεσαίες βιομηχανικές επιχειρήσεις (ΜΜΕ) και την τεχνολογική καινοτομία (5),

- τα αποτελέσματα της Ευρωπαϊκής Διάσκεψης για τις βιοτεχνίες, που έγινε στο Βερολίνο στις 26 και 27 Σεπτεμβρίου 1994 και την ανακοίνωση της Επιτροπής, της 12ης Δεκεμβρίου 1995, η οποία καθορίζει ειδικές επείγουσες πρωτοβουλίες για την ανάπτυξη της βιοτεχνίας και των μικρών επιχειρήσεων και μικροεπιχειρήσεων,

- την ανακοίνωση της Επιτροπής, της 8ης Σεπτεμβρίου 1995, και το ψήφισμα του Συμβουλίου, της 22ας Απριλίου 1996, σχετικά με το συντονισμό των κοινοτικών δραστηριοτήτων υπέρ των μικρομεσαίων επιχειρήσεων και της βιοτεχνίας (6),

- την έκθεση που υποβλήθηκε στο Ευρωπαϊκό Συμβούλιο της Μαδρίτης για το ρόλο των ΜΜΕ ως δυναμικής πηγής για την απασχόληση, την ανάπτυξη και την ανταγωνιστικότητα στην Ευρωπαϊκή Ένωση,

Σημειώνοντας με ενδιαφέρον την ανακοίνωση της Επιτροπής, της 10ης Ιουλίου 1996, για ένα ολοκληρωμένο πρόγραμμα για τις μικρομεσαίες επιχειρήσεις και τη βιοτεχνία.

ΥΠΕΝΘΥΜΙΖΟΝΤΑΣ:

- τη Λευκή Βίβλο της Επιτροπής του Δεκεμβρίου 1993 για την ανάπτυξη, την ανταγωνιστικότητα και την απασχόληση, η οποία τονίζει τη σημαντική συμβολή των μικρομεσαίων επιχειρήσεων (ΜΜΕ) στην ανταγωνιστικότητα της κοινοτικής βιομηχανίας,

- την ανακοίνωση της Επιτροπής, της 14ης Σεπτεμβρίου 1994, με τίτλο «Μια βιομηχανική πολιτική ανταγωνιστικότητας για την Ευρωπαϊκή Ένωση», το ψήφισμα του ΣΥΜ, της 21ης Νοεμβρίου 1994, για την ενίσχυση της ανταγωνιστικότητας της κοινοτικής βιομηχανίας (7) και τα συμπεράσματα της 7ης Απριλίου 1995, για μια πολιτική βιομηχανικής ανταγωνιστικότητας,

- την απόφαση 96/413/ΕΚ του Συμβουλίου, της 25ης Ιουνίου 1996, για την εφαρμογή κοινοτικού προγράμματος δράσης σχετικά με την ενίσχυση της ανταγωνιστικότητας της ευρωπαϊκής βιομηχανίας (8),

- το ευρωπαϊκό σύμφωνο εμπιστοσύνης της Επιτροπής για την απασχόληση, που επιδιώκει την πλήρη κινητοποίηση όλων των συντελεστών για μια συνολική στρατηγική καταπολέμησης της ανεργίας,

- τα συμπεράσματα του ευρωπαϊκού συμβουλίου της Φλωρεντίας, το οποίο τάχθηκε υπέρ μιας ολοκληρωμένης προσέγγισης όπου οι εθνικές, περιφερειακές και τοπικές αρχές, οι κοινωνικοί εταίροι και τα κοινοτικά όργανα αναλαμβάνουν, πρακτική δράση για την ανάπτυξη και την απασχόληση,

ΑΝΑΓΝΩΡΙΖΟΝΤΑΣ:

- ότι οι ΜΜΕ συμβάλλουν αποφασιστικά στη δημιουργία θέσεων εργασίας και την ανταγωνιστικότητα στα πλαίσια της Ευρωπαϊκής Ένωσης,

- ότι η περαιτέρω ανάπτυξη των ΜΜΕ, έχει μεγάλη σημασία για την οικονομική μεγέθυνση, την περιφερειακή ανάπτυξη και την κοινωνική συνοχή στην Ευρωπαϊκή Ένωση,

- ότι διάφοροι αρνητικοί παράγοντες περιορίζουν τη μεγέθυνση και τη δημιουργία θέσεων απασχόλησης στις ΜΜΕ,

- ότι οι ΜΜΕ αντιμετωπίζουν ένα συνεχώς πολυπλοκότερο επιχειρηματικό περιβάλλον,

- ότι πρέπει να μειωθεί η διοικητική επιβάρυνση για τους επιχειρηματίες και να απλουστευθούν οι ισχύοντες κανόνες,

- ότι απαιτείται αυξημένη προσπάθεια για να τονωθεί και να διαδοθεί ένα πραγματικό επιχειρηματικό πνεύμα με κύριο στόχο τη δημιουργία περισσότερων θέσεων εργασίας σε όλους τους τομείς της οικονομίας της Ευρωπαϊκής Ένωσης,

ΕΧΟΝΤΑΣ ΕΠΙΓΝΩΣΗ ότι η δημιουργία νομικού και διοικητικού περιβάλλοντος που ευνοεί την ανάπτυξη των επιχειρήσεων και τα ουσιαστικά μέτρα στήριξης των ΜΜΕ αποτελεί κατά κύριο λόγο ευθύνη των κρατών μελών, σύμφωνα με την αρχή της επικουρικότητας,

Ι

ΣΗΜΕΙΩΝΕΙ ΟΤΙ:

σκοπός του ολοκληρωμένου προγράμματος της Επιτροπής για τις μικρομεσαίες επιχειρήσεις και τη βιοτεχνία είναι:

- να αποτελέσει πρωτοβουλία με στόχους την πρόσδωση μεγαλύτερης συνεκτικότητας, αποτελεσματικότητας και διαφάνειας στις μεμονωμένες δράσεις υπέρ των ΜΜΕ,

- να αποτελέσει ένα συνεχές και συνολικό πλαίσιο για την εφαρμογή δράσεων βάσει του πολυετούς προγράμματος για τις ΜΜΕ, συντονισμένων δράσεων μεταξύ της Επιτροπής και των κρατών μελών και άλλων κοινοτικών δράσεων υπέρ των ΜΜΕ, λαμβάνοντας ιδίως υπόψη τους νέους στρατηγικούς στόχους που προσδιορίζονται στο έγγραφο της Μαδρίτης για την πολιτική σχετικά με τις ΜΜΕ και οι οποίοι τονίζονται εκ νέου στο ευρωπαϊκό σύμφωνο εμπιστοσύνης και την απασχόληση,

και ότι οι κύριοι στόχοι της πολιτικής της Κοινότητας για τις επιχειρήσεις, όπως προσδιορίζονται στο ολοκληρωμένο πρόγραμμα είναι:

- απλούστευση και βελτίωση του διοικητικού και ρυθμιστικού περιβάλλοντος των επιχειρήσεων,

- βελτίωση του χρηματοοικονομικού περιβάλλοντος των ΜΜΕ,

- παροχή βοήθειας προς τις ΜΜΕ ώστε να εξευρωπαΐσουν και να διεθνοποιήσουν τις στρατηγικές τους, ιδίως μέσω καλύτερων υπηρεσιών ενημέρωσης και συνεργασίας,

- ενίσχυση της ανταγωνιστικότητας των ΜΜΕ και βελτίωση της πρόσβασής τους στην έρευνα, την καινοτομία, τις τεχνολογίες των πληροφοριών και την κατάρτιση,

- προώθηση του επιχειρηματικού πνεύματος και υποστήριξη ειδικών ομάδων-στόχων,

ΥΠΕΝΘΥΜΙΖΕΙ ΟΤΙ:

- έχει γίνει ήδη ένα βήμα προς τη διοικητική απλοποίηση με τη σύσταση και δράση της επιτροπής για τη βελτίωση και απλοποίηση του περιβάλλοντος των επιχειρήσεων, ως έκφραση της κοινής δέσμευσης των κρατών μελών και της Κοινότητας για τη βελτίωση του διοικητικού περιβάλλοντος,

- ελήφθησαν ορισμένα μέτρα για την απλοποίηση της κοινοτικής νομοθεσίας, ιδίως η εφαρμογή του συστήματος αξιολόγησης των επιχειρηματικών επιπτώσεων, και η πρωτοβουλία SLIM (Απλοποίηση της νομοθεσίας σχετικά με την εσωτερική αγορά),

ΑΝΑΓΝΩΡΙΖΕΙ ΟΤΙ:

- το συνολικό διοικητικό κόστος των ΜΜΕ παραμένει υψηλό,

- οι διατυπώσεις για την ίδρυση νέων επιχειρήσεων πρέπει να προσεχθούν ιδιαίτερα,

- οι ΜΜΕ εξαρτώνται σε μεγάλο βαθμό από εσωτερικές πηγές χρηματοδότησης και αντιμετωπίζουν δυσκολίες ως προς την εξωτερική χρηματοδότηση,

- το κόστος των διεθνών συναλλαγών είναι μεγαλύτερο για τις ΜΜΕ παρά για τις μεγάλες επιχειρήσεις,

- παρά την κατ' ουσίαν ολοκλήρωση της εσωτερικής αγοράς και τα επακόλουθα οφέλη για τις ΜΜΕ, η πλήρης συμμετοχή τους στην εσωτερική αγορά εξακολουθεί να παρακωλύεται από διαφορές στην ερμηνεία της κοινοτικής νομοθεσίας και από τεχνικά εμπόδια στις συναλλαγές,

ΑΝΑΓΝΩΡΙΖΕΙ ΟΤΙ οι ΜΜΕ εξακολουθούν να μην αξιοποιούν επαρκώς πολλές κοινοτικές δράσεις και προγράμματα σε σύγκριση με το μερίδιο συμμετοχής τους στην οικονομική δραστηριότητα και τις δυνατότητες ανάπτυξης της απασχόλησης που προσφέρουν και ότι:

- τα κοινοτικά χρηματοδοτικά μέσα πρέπει να προσανατολισθούν καλύτερα προς την ανάπτυξη των ΜΜΕ,

- υπάρχουν εμπόδια στη συμμετοχή των ΜΜΕ στις δημόσιες συμβάσεις προμηθειών, τα οποία πρέπει να αντιμετωπισθούν,

- πρέπει να αυξηθεί η συμμετοχή των ΜΜΕ, στα προγράμματα επαγγελματικής κατάρτισης και διοίκησης επιχειρήσεων,

- απαιτείται διαβούλευση με τις οργανώσεις που εκπροσωπούν τις ΜΜΕ και τη βιοτεχνία, κατά την επεξεργασία σχετικών μέτρων και πολιτικών σε ευρωπαϊκό επίπεδο,

ΙΙ

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, να εξετάσουν μέσω αμοιβαίων διαβουλεύσεων, σε ποιό βαθμό θα μπορούσε να βελτιωθεί το επιχειρηματικό περιβάλλον για τις ΜΜΕ, με την αντιμετώπιση των διαρθρωτικών εμποδίων για την ανάπτυξη των ΜΜΕ τα οποία απορρέουν από το νομικό, χρηματοδοτικό και διοικητικό ρυθμιστικό πλαίσιο,

και προς το σκοπό αυτό,

- να προωθήσουν τη διοικητική και ρυθμιστική απλοποίηση αξιοποιώντας το έργο της Επιτροπής για τη βελτίωση και την απλοποίηση του επιχειρηματικού περιβάλλοντος, με έμφαση στους τομείς προτεραιότητας που καθορίστηκαν στο έγγραφο της Μαδρίτης για την πολιτική σχετικά με τις ΜΜΕ,

- να ενθαρρύνουν την ανταλλαγή απόψεων μεταξύ κρατών μελών σχετικά με τη χρηματοδότηση επιχειρήσεων,

- να επισπεύσουν την πλήρη εφαρμογή των οδηγιών που αφορούν την εσωτερική αγορά, ιδίως στις κρατικές προμήθειες, τις υπηρεσίες επενδύσεων και στον ασφαλιστικό κλάδο,

- να καθιερώσουν το ταχύτερο δυνατό, εάν δεν το έχουν ήδη πράξει, ένα ή περισσότερα σημεία επαφής που θα βοηθήσουν τις ΜΜΕ να αντιμετωπίσουν τα ενδοκοινοτικά εμπόδια στις συναλλαγές, σύμφωνα με το ψήφισμα του Συμβουλίου, της 8ης Ιουλίου 1996, για τη συνεργασία μεταξύ διοικήσεων για την εφαρμογή της νομοθεσίας της σχετικής με την εσωτερική αγορά (9),

- να εργασθούν ώστε να γίνει ευρύτερα δεκτή η αρχή της αμοιβαίας αναγνώρισης στον τομέα των προτύπων, προκειμένου να μειωθούν για τις ΜΜΕ τα τεχνικά εμπόδια στις συναλλαγές, και να εξασφαλιστεί η πραγματική εφαρμογή της απόφασης αριθ. 3052/95/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1995, για τη θέσπιση διαδικασίας αμοιβαίας πληροφόρησης σχετικά με τα εθνικά μέτρα παρέκκλισης από την αρχή της ελεύθερης κυκλοφορίας των εμπορευμάτων εντός της Κοινότητας (10),

- να διευκολύνουν την πρόσβαση των ΜΜΕ σε εθνικά και κοινοτικά προγράμματα και άλλα μέτρα στήριξης,

- να ενθαρρύνουν την προσαρμογή των εκπαιδευτικών προγραμμάτων στις ανάγκες των ΜΜΕ,

- να ενθαρρύνουν τη συμμετοχή γυναικών επιχειρηματιών και συνεπιχειρηματιών, νέων επιχειρηματιών και επιχειρηματιών από μειονεκτούσες ομάδες σε επιχειρησιακά προγράμματα ώστε να ενισχυθεί η πρόσβασή τους στην κατάρτιση, τις τοπικές υπηρεσίες και τα δίκτυα συνεργασίας,

ΙΙΙ

ΚΑΛΕΙ ΤΗΝ ΕΠΙΤΡΟΠΗ, σε συνεννόηση με τα κράτη μέλη,

να συνεχίσει εντατικές ανταλλαγές επιτυχημένων πρακτικών μεταξύ κρατών μελών μέσω υφισταμένων κοινοτικών προγραμμάτων, στοχεύοντας:

- στην προαγωγή του επιχειρηματικού πνεύματος και του σχετικού κλίματος σε όλα τα επίπεδα, με ιδιαίτερη έμφαση στα συστήματα εκπαίδευσης και κατάρτισης και στην ενθάρρυνση των νέων επιχειρηματιών,

- στην προώθηση της ανάπτυξης επιχειρήσεων εμπορίου και διανομής, με έμφαση στον ρόλο του εμπορίου στις αγροτικές και αστικές περιοχές,

να βελτιώσει την πρόσβαση των ΜΜΕ στην κοινωνία των πληροφοριών, διεξάγοντας μια σειρά προτύπων δράσεων για τη διάδοση των καλύτερων λύσεων στα πλαίσια του υφιστάμενου κοινοτικού σχεδίου δράσης σχετικά με την κοινωνία των πληροφοριών, και προβάλλοντας τα αποτελέσματά τους,

IV

ΚΑΛΕΙ ΤΗΝ ΕΠΙΤΡΟΠΗ:

να εφαρμόσει πλήρως τα κοινοτικά μέτρα που έχουν θεσπισθεί βάσει της πολιτικής για τις επιχειρήσεις, ή άλλων σχετικών κοινοτικών πολιτικών και ιδίως:

- να συνεχίσει να εργάζεται για τη βελτίωση της αξιολόγησης των κοινοτικών νομοθετικών προτάσεων με κριτήριο τη σχέση κόστους/ωφελείας και, ιδίως να ολοκληρώσει την επιτελούμενη αναθεώρηση του δελτίου επιπτώσεων,

- να συνεχίσει το πρότυπο σχέδιο SLIM (Απλοποίηση της νομοθεσίας για την εσωτερική αγορά) και να εξετάσει, σε συννενόηση με τα κράτη μέλη, τους τομείς στους οποίους θα μπορούσαν να αναπτυχθούν δράσεις μεγαλύτερης εμβέλειας,

- να βελτιώσει περαιτέρω τις διαδικασίες της για την εξέταση των προσφυγών των επιχειρήσεων, συμπεριλαμβανομένων των ΜΜΕ, που αφορούν τα εμπόδια στην ομαλή λειτουργία της εσωτερικής αγοράς,

- να βελτιώσει την πρόσβαση των ΜΜΕ στο επιχειρηματικό κεφάλαιο, με επένδυση κεφαλαίων του Ευρωπαϊκού Ταμείου Επενδύσεων στο μετοχικό κεφάλαιο των ενδεδειγμένων χρηματοοικονομικών ενδιαμέσων,

- να αναπτύξει δεόντως τα ευρωπαϊκά κέντρα πληροφοριών ως πρώτη θυρίδα πρόσβασης στις πληροφορίες (first stop shop), στα πλαίσια των δικτύων υποστήριξης των επιχειρήσεων των κρατών μελών, ως ενιαία διασύνδεση που θα κατευθύνει τις αιτήσεις στα αρμόδια δίκτυα και στους αρμόδιους παρέχοντες υπηρεσίες, διευκολύνοντας την πρόσβαση όλων των ΜΜΕ στο πλήρες φάσμα των κοινοτικών προγραμμάτων,

- να προσδιορίσει τρόπους που θα επιτρέψουν την πλήρη συμμετοχή των ΜΜΕ σε όλα τα κοινοτικά προγράμματα, σημειώνοντας παράλληλα την πρόθεση της Επιτροπής να απευθύνει στα κράτη μέλη, το αργότερο μέχρι το τέλος του 1997, σύσταση σχετικά με τρόπους αύξησης της συμμετοχής των ΜΜΕ στις κοινοτικές πολιτικές και προγράμματα,

- να θεσπίσει συνολικά μέτρα για να αρθούν τα εμπόδια στη συμμετοχή των ΜΜΕ στις κρατικές προμήθειες, συμπεριλαμβανομένης δράσης ώστε ο ΕΟΟΣ (ευρωπαϊκός όμιλος οικονομικού σκοπού) να μπορεί να συμμετέχει ισότιμα στις προκηρύξεις δημοσίων συμβάσεων και να υποβάλλει σχετική ανακοίνωση εν προκειμένω έως το τέλος του 1996,

- να ενθαρρύνει τις ΜΜΕ να αναλάβουν ή να αναπτύξουν δραστηριότητα σε άλλο κράτος μέλος, μέσω της άρσης των εμποδίων για διασυνοριακές επενδύσεις και κοινοπραξίες εντός της Ευρωπαϊκής Ένωσης,

- να ευαισθητοποιήσει τις ευρωπαϊκές ΜΜΕ όσον αφορά τις στρατηγικές προόδους των ΜΜΕ σε τρίτες χώρες και να ενισχύσει την πρόσβαση των ευρωπαϊκών ΜΜΕ στις εν λόγω χώρες μέσω των υφισταμένων κοινοτικών προγραμμάτων,

- να βελτιώσει την πρόσβαση των ΜΜΕ στα κοινοτικά προγράμματα έρευνας και τεχνολογικής ανάπτυξης και να ενθαρρύνει τη διεθνική τεχνολογική ανάπτυξη με προσανατολισμό την αγορά, μέσω καλύτερης ενημέρωσης και προώθησης, καθώς και μέσω καλύτερων διαδικασιών επιλογής και διαχείρισης, συμπεριλαμβανομένης της επιτάχυνσης των αποφάσεων και των πληρωμών,

V

ΑΝΑΓΝΩΡΙΖΟΝΤΑΣ ΟΤΙ:

- οι μικρές επιχειρήσεις και οι μικροεπιχειρήσεις διαδραματίζουν σημαντικό αναπτυξιακό ρόλο και δημιουργούν υψηλό ποσοστό νέων θέσεων εργασίας,

- η αποτελεσματικότητα της Κοινότητας στη δημιουργία θέσεων εργασίας μπορεί να ενισχυθεί με τη βελτίωση του επιχειρηματικού περιβάλλοντος για τις μικρές επιχειρήσεις και τις μικροεπιχειρήσεις τόσο σε κοινοτικό επίπεδο όσο και σε επίπεδο κρατών μελών,

- οι μικρές επιχειρήσεις και οι μικροεπιχειρήσεις θα μπορούσαν να επωφεληθούν περισσότερο από ορισμένες δράσεις και προγράμματα της Κοινότητας,

- η επιβάρυνση που δημιουργείται από το συνεχώς πολυπλοκότερο επιχειρηματικό περιβάλλον είναι μεγαλύτερη για τις μικρές επιχειρήσεις και τις μικροεπιχειρήσεις,

- ορισμένα χρηματοδοτικά μέσα της Κοινότητας θα πρέπει να είναι καλύτερα προσανατολισμένα προς τις ανάγκες των μικρών επιχειρήσεων και των μικροεπιχειρήσεων,

- η συμμετοχή των μικρών επιχειρήσεων και των μικροεπιχειρήσεων σε προγράμματα επαγγελματικής κατάρτισης και κατάρτισης σε θέματα διοίκησης επιχειρήσεων θα πρεπει να αυξηθεί,

ΥΠΟΓΡΑΜΜΙΖΕΙ ΟΤΙ οι μικρές επιχειρήσεις και οι μικροεπιχειρήσεις διαδραματίζουν βασικό ρόλο στην ανάπτυξη και απασχόληση σε τοπικό επίπεδο και ότι οι γυναίκες, οι νέοι επιχειρηματίες και οι επιχειρηματίες από μειονεκτούσες ομάδες διαδραματίζουν αυξανόμενης σημασίας ρόλο στην ανάδυση νέων μικρών επιχειρήσεων και μικροεπιχειρήσεων,

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ

να αναγνωρίσουν συγκεκριμένα και στην πράξη τον ιδιαίτερο ρόλο των μικρών επιχειρήσεων και μικροεπιχειρήσεων στη δημιουργία και διατήρηση της απασχόλησης στην Ευρωπαϊκή Ένωση και τις ιδιαίτερες δυσκολίες που αντιμετωπίζει η κατηγορία επιχειρήσεων αυτού του μεγέθους λόγω των επιβαρύνσεων που επιβάλλει η πολυπλοκότης του επιχειρηματικού περιβάλλοντος,

Συνεπώς, στα πλαίσια των υφισταμένων κοινοτικών μέτρων, να λάβουν υπόψη τις ειδικές ανάγκες και προτεραιότητες των μικρών επιχειρήσεων και των μικροεπιχειρήσεων με τις εξής δράσεις:

- προώθηση στόχων για διοικητική και ρυθμιστική απλοποίηση,

- τόνωση των τοπικών πρωτοβουλιών για την ανάπτυξη και την απασχόληση,

- θέσπιση ειδικών προγραμμάτων πληροφόρησης και επικοινωνιών για τις μικρές επιχειρήσεις και τις μικροεπιχειρήσεις στα πλαίσια υφισταμένων προγραμμάτων,

- μελέτη των αναγκών των μικρών επιχειρήσεων και των μικροεπιχειρήσεων κατά τη μετάβαση προς το ενιαίο νόμισμα, ιδίως από πλευράς προγραμματισμού και ενημέρωσης,

- βελτίωση της πρόσβασης στα κοινοτικά προγράμματα και ιδίως στα διαρθρωτικά ταμεία,

- προώθηση της διαβούλευσης με τις οργανώσεις που εκπροσωπούν μικρές επιχειρήσεις και μικροεπιχειρήσεις κατά την επεξεργασία μέτρων που τις αφορούν, τόσο σε εθνικό όσο και σε ευρωπαϊκό επίπεδο,

ΚΑΛΕΙ επίσης ΤΗΝ ΕΠΙΤΡΟΠΗ σε συνεργασία με τα κράτη μέλη, να διεξάγει ανταλλαγές επιτυχημένων πρακτικών σε εθνικό επίπεδο προκειμένου να βελτιωθούν οι μηχανισμοί στήριξης των μικρών επιχειρήσεων και μικροεπιχειρήσεων, λαμβάνοντας υπόψη τις ειδικές ανάγκες των επιχειρήσεων αυτών, συμπεριλαμβανομένων των κατάλληλων ρυθμίσεων για την παράδοση των προγραμμάτων.

Περαιτέρω, ΚΑΛΕΙ ΤΗΝ ΕΠΙΤΡΟΠΗ

- να εξακολουθήσει να αναπτύσσει καινοτομίες για τη βελτίωση του χρηματοοικονομικού περιβάλλοντος για τις μικρές επιχειρήσεις και τις μικροεπιχειρήσεις, μελετώντας ιδίως τους παράγοντες που παρεμποδίζουν την πρόσβασή τους στη χρηματοδότηση,

- να εξασφαλίσει την πρόσβαση των μικρών επιχειρήσεων και των μικροεπιχειρήσεων στην κοινωνία των πληροφοριών στα πλαίσια του κοινοτικού προγράμματος δράσης,

- να προωθήσει τη συμμετοχή μικρών επιχειρήσεων και μικροεπιχειρήσεων ως υπεργολάβων στις μετέπειτα φάσεις των κοινοτικών προγραμμάτων έρευνας και τεχνολογικής ανάπτυξης.

(1) ΕΕ αριθ. C 294 της 22. 10. 1994, σ. 6.

(2) ΕΕ αριθ. L 161 της 2. 7. 1993, σ. 68.

(3) ΕΕ αριθ. L 6 της 10. 1. 1997, σ. 25.

(4) ΕΕ αριθ. C 326 της 3. 12. 1993, σ. 1.

(5) ΕΕ αριθ. C 341 της 19. 12. 1995, σ. 3.

(6) ΕΕ αριθ. C 130 της 3. 5. 1996, σ. 1.

(7) ΕΕ αριθ. C 343 της 6. 12. 1994, σ. 1.

(8) ΕΕ αριθ. L 167 της 6. 7. 1996, σ. 55.

(9) ΕΕ αριθ. C 224 της 1. 8. 1996, σ. 3.

(10) ΕΕ αριθ. L 321 της 30. 12. 1995, σ. 1.